
Uzbekistan

3. – 15. oktober 2007.

Dagbog

Onsdag 3. oktober. Rejse til Uzbekistan.

Afgang fra Kastrup kl. 13.40. (lokal tid)

Ankomst til Istanbul kl. 17.45. (lokal tid + 1 time)

Afgang fra Istanbul kl. 18.45. (lokal tid) 

Ankomst til Tashkent kl. 01.10. (lokal tid + 3 timer men ikke sommertid)

Samlet rejsetid 8½ time og dertil 3 timer i tidzonerne

Torsdag 4. oktober Tashkent.

Da vi først skulle stå i kø for at vise pas og blive registrerede og derefter aflevere 2 ens sedler med oplysninger om navn, pasnr., hvor mange penge vi havde med og siden få bagagen gennemlyst kunne vi forlade lufthavenen. Hotellet lå blot 5 minutters kørsel fra lufthavnen. Indkvartering kl. 03.30. Hotellet er pænt men noget slidt, men badeværelset fungerer fint.

Morgenmad blev indtaget kl. 09.30 med et stort tagselv bord. Der var kefir, cornflakes, ost, pølse, æg, marmelade, rugbrød, hvidt brød, pandekager med ost, kød og naturligvis dertil kaffe eller the. I det hele taget en god og velsmagende morgenmad.

Kl. 10 kørte vi på bytur i Tashkent. Først så vi et stort kompleks med moske og kunsthåndværk. Altsammen meget restaureret inden for de sidste 2 år. Indvendigt lidt for kraftigt talte vi om, men vi ved jo ikke hvormeget der var tilbage af det gamle. Årsagen til genopbygningen var et meget kraftigt jordskælv i 1976, som have ødelagt hele den gamle bydel i Tashkent.

I de små rum var der salg af kunsthåndværk såsom træskærer-arbejder, broderier og silketørklæder i ikat mønstre.

Derefter gik turen til et stort marked med grøntsager og andre fødevarer. Der var en stor hal udelukkende med slik. Udenfor stod kvinder og tilberedte halva sesamolie og sukker. Det består af noget lignede flydende marengs og var meget sødt. Der var også et stort udendørs marked, som vi ikke så ret meget af. Det vi så var nylon, dralon tøj i krasse farver. Det var 

interessant at se alle de forskellig klædte folk. De unge i smart tøj og de ældre lidt mere gammeldags. Det så ud til at kun de ældre, især kvinder, var tykke. De unge var meget spinkle. Mange, både unge og ældre, havde hele munden fuld af guldtænder. Det er vistnok status og måske ikke så meget et tandproblem.

Frokosten spiste vi i et cafeteria. Vi gik selv op og udpegede hvad vi ville have, hvorefter Beate betalte. Vi fik kalvekød i aubergine, tomater og ris med boller. Det smagte dejligt.

Efter frokost besøgte vi et lille håndarbejdsmuseum. Igen med en masse små butikker (værksteder) hvor vi kunne se hvordan tingene blev lavet.

Kl. 17.15 var vi retur på hotellet. I det lille lokale supermarked blev der indkøbt 2 stk ½ liters lokal øl (Sarbast). De smager udmærket. Middag kl. 20, hvad mon det bliver? Det blev champignonsuppe og kalvesteak paneret med et drys af ristede mandler dertil ris. Det smagte udmærket. Vi gik tidligt i seng.

Fredag 5. oktober. Tashkent – Khiwa.

De næste mange dage skulle gå med besøg i 3 betydelige knudepunkter på den gamle silkerute. (Khiwa, Bukhara og Samarkand).

Kl. 4 var der morgenvækning. Kl. 5 morgenmad. Kl. 6 afgang til lufthavnen. Det gik forholdsvis let med at komme med flyet.  Afgang kl 7.30. Det var et Turbolev TU 154 med plads til 155 passagerer. Flyet var meget ramponeret indeni, men flyveture gik ellers godt. Den varede 1 time og 20 minutter. Byen som vi landede i var Urgench. Bagagen blev udleveret ved en lille lufthavnsbygning. Bussen der ventede på os var ikke den, som vi skulle køre med. Efter ½ time kom en bus ”fra Silkeborg”. Der var stadig danske tekster med køre-/hviletidsbestemmelser og lignende opsat i bussen. Chauføren havde selv hentet den i Silkeborg og kørt til Khiwa. Det tog ham 7 dage. Vi ved ikke hvor lang tid det er siden han hentede den. Bussen så ud til at være fra 70’erne.

Efter vi havde afleveret vor bagage på hotellet kørte vi på bytur. Det mest interessante var de gamle moskeer i det gamle bydel (Ichan-Qala). Et område som var helt omkranset af en bymur med 4 hovedporte. Vi besøgte mange af moskeerne og koranskolerne. Desuden kravlede Mogens op på et udigtspunke med en meget flot udsigt over det gamle Khiwa. I mange af de små bygninger blev der lavet og produceret håndarbejde. Vi filk – lige på vej ind til frokost købt en ”koranholder”, der kan slåes op i 8 forskellige positioner. Hvis vi altså selv kan finde ud af hvordan det skal gøres.

Til frokost fik vi suppe med gulerødder, kartofler og oksekød. Dertil nanbrød. Der var en dejlig figensirup på bordet som smagte dejligt oven på brødet. Derefter var der 4 stk. dejposer med fyld af hhv. gulerødder og knivhakket oksekød. Til dette fik vi en syrlig fløde. Alt sammen ganske udmærket.

Efter frokosten fortsatte turen rundt i byen. Vi var tilbage ved hotellet kl. 16 efter en tur i et meget lille supermarked efter vand og øl. Vi prøvede at slå vores koran holder op. – Men det er ikke så nemt; vi skal vist øve os. Lige nu skal vi smage på øllerne.

Aftensmaden var en dejlig grøntsagssuppe, en slags pandekage med kødfyld. Det smagte god og sluttelig fik vi som sædvanlig te og en roulade.

Lørdag 6. oktober. Khiwa.

Efter morgenmaden, som igen var en ganske god buffet, gik vi igen i den gamle by. Først med vor uzbekiske guide(Utkir) og senere sammen med Beate.

Først så vi et gammelt emir palads. Meget smukt dekoreret men uden møbler. Paladset lå lige uden for bymuren. Vi gik i nogle af de samme bygninger som i går  og nød ellers stemningen i byen samt kikkede på de mange handlende med alt deres kunsthåndværk mm. Desuden var vi på besøg i markedet, som delvis var indrettet i det gamle karavanserai og delvis uden for murene i fri luft.

Frokosten spiste vi samme sted som i går. Vi fik 3 grillspyd med dels oksefars og dels skært oksekød + ½ liter øl til hver. Det kostede 4.500 Sum for maden og 3.000 for øl. Dvs 15.000 sum for os begge, hvilket svarer til ca. 60 kroner.

Mens Mogens var oppe i den højeste minaret i Khiwa (Islam-Khodja) gik Beate og Lis på museum. Vi var de eneste gæster. Gamle træskærerarbejder, dragter, tæpper og lignende. Det var et fint lille sted. Mogens melder om en meget flot udsigt over Khiwa fra minareten 45 meter og 120 ret høje og snævre trin oppe.

Ind imellem fik vi set på tæpper, huer, tørklæder osv. Der blev også handlet lidt. Så var det tid til en kop grøn the (ca 4 kr. pr. person).

Hjemme på hotellet  kl. 18. Middagsmad kl. 19.30. Vi fik grøntsagssuppe med kødboller og en sammenkogt ret med oksekød, græskar, en slags kål, gulerødder og kartofler. Derefter var der frugt. Lis fik en stor næsten hvid frugt som nærmest var en mellemting af en nektarin og en blomme.

Søndag 7. oktober. Khiwa – Bukhara.

Dagen startede fra hotellet kl. 9. Først besøgte vi et lille sommer ”palads” fra ca. 1900. Der var ingen originale møbler men fine vægge, lamper og lofter. De 3 rum som vi så blev brugt som restaurant. Derefter gik turen ind til Urgench, som vi kom til for et par dage siden. Vi holdt ved et stort marked hvor vores uzbekiske guide købte ind til frokost. Vi prøvede at kikke lidt, men der var så stort et mylder at det næsten var umuligt at komme frem. Dog nåede vi lige i udkanten at se kvinder som solgte æg i en mængde som ingen i selskabet tidligere havde set, ikke engang i Bilka. Turen fortsatte nu og efter kort tid kom vi ud i ørkenen. Der var sand i varierende tykt lag og nogle tørre planter. Vejen var utrolig hullet. Bilerne i begge 

retninger kørte inde på den midterste del af vejen. Der var ikke megen trafik. Enkelte lastbiler, men mest personbiler, tungt læssede med passagerer og alt muligt der skulle transporteres.

Med mellemrum var der steder med vagt eller politi.Nogle steder var der en slags bom der skulle åbnes. Det så ikke ud til at der

skulle betales. Alle steder var der personbiler, som fik deres bagage undersøgt.

Frokosten blev indtaget under en kort pause i køreturen. Den bestod af russisk brød og fladbrød. Dertil centimetertykke skiver af salami og ost, æbler, bananer,  dadler og the. Og selvfølgelig vand.

Hele turen var 450 km. Vi kørte fra markedet i Urgench kl. 10.30 og var fremme ved hotellet i Bukhara kl. 17.30.

Middag kl. 20. Da der er meget få restauranter i Bukhara er der mange private hjem, som serverer middag for turisterne. Vi var i et fint hjem. Vi så dog kun stuen hvor vi spiste. Vi fik grøntsagssuppe med ris og kødboller. Derefter en slags snitter. 2 lag tyndt dej hvor der var ris og små kødstykker imellem. Som det meste andet mad var det fedt. Der var 2 små kager til dessert. De smagte godt. På bordet stod æbler, vindruer og granatæbler. Granatæblerne smagte godt. Det er lidt usikkert at spise frugt som ikke kan skylles rigtigt.

Mandag 8. oktober. Bukhara.

Morgenmad og derefter kl. 9 byrundtur med lokal guide. Der blev besøgt en lang række moskeer, og forskellige porte i den gamle by, hvori der var indrettet forskellige former for værksteder og butikker.  Det har tidligere været en del af karavanseraier. Alle former for souvenirkiosker var der også. Vi så unge piger der knyttede tæpper. Pigerne fik 80 US$ pr. måned. Til sammenligning får en lærer 100 – 150 US$ og en læge 300 US$ pr. måned. Skat betales kun hvis lønnen bliver udbetalt via bank. I så fald betales der 10 – 35 % alt efter indkomsten. Øvrig løn udbetales fra lomme til lomme og derfor uden skat.

Frokosten blev indtaget på en lille restaurant ca. 6 km. uden for byen. Vi fik igen grøntsagssuppe. Derefter 2 lammekotelletter stegt på spyd. Fint og saftigt.

Byturen fortsatte i samme stil resten af eftermiddagen. Heriblandt et besøg ved et mausolæum og den gamle fæstning (Ark) i Bukhara. Der er i dag et lille museum. Kl. 16.30 var vi tilbage ved hotellet. Nogle stykker gik derfra ned til en lille udendørs restaurant ved et bassin midt i den gamle by. Det var 

dejligt at sidde helt stille og slappe af, hvile ben og ikke mindst øren. Lokalguiden var en meget sød ung pige, men hun var meget grundig, så vi blev godt trætte

Middag kl. 20 på hotellet. Vi fik igen suppe. Denne gang var der majs, kød gulerødder og kartofler i. Derefter oksekød i champignonsauce. Dertil pommes frites  der ikke var varme. Til sidst et stykke sød kage med marengs på. En slags skumkage.

Tirsdag 9. oktober. Bukhara.

Morgenmad og derefter afgang med bus kl. 9 til Nashqbani-komplekset. En sufi helligdom lidt uden for byen. Her var det muligt at se bygningerne uden en masse souvenirboder. Der var også en begravelsesplads til komplekset.

Derefter gik turen til emirens sommerpalads. Her så vi for første gang rum, der var møblerede. Dvs. det var russiske møbler. Der var også udstilling af fint gammelt håndværk, tøj og sko. Men igen kunne der købes souvenirer.

Resten af dagen var på egen hånd. Utkir fik arrangeret en fælles frokost på restauranten ved bassinet som vi også var ved dagen før. Vi fik først russisk rødbedesuppe. Derefter et stort spyd med kylling. Dertil en grillet tomat og ris. Det smagte godt. Udskæringen af kyllingen var noget uregulær. Efter frokost og et lille ophold på hotellet for at lægge lidt tøj, der var efterhånden blevet varmt, gik vi en tur med Beate rundt i byen. En tæppehandler fortalte Beate at grunden til at der var så mange mennesker på gaden, der handlede, var at da Sovjet brød sammen lukkede alle fabrikkerne. Folk havde ganske enkelt ingenting lave. Derfor prøvede allesammen at overleve ved at sælge noget. Vi besøgte et fint lille galleri. Indehaveren lavede nogle flotte træskærerarbejder. Hans bror lavede miniaturetegninger og havde udstillet i Paris og et sted i Tyskland.

Vi fik visitkort med internetadresse. Tegningerne var inspireret af et stykke poesi eller et lille digt. Mesterstykket var en akvarel af en kamel og djævlen. I begge figurer var der igen figurer. Utroligt spændende, prisen var 2.750 US$ fint indrammet.

Kl. 17.30 var der folkloreshow i et af de gamle bygningskomplekser. Der var dans og mannequinop-visning samt spisning udendørs. Bodil og Bent gav vin. Vi prøvesmagte 4 forskellige slags vin. De var drikkelige. På bordet stod der ost, spegepølse, brød, frugt, 2 slags grøntsagsblandinger i olie, Boller med gulerodsmos, marengs og rosiner. Vi fik igen suppe med grøntsager, ris og kød. Derefter en tallerken med hvidkål med kød og ris i. En slags hvidkålsrouletter, en grøn peber og med ris og fars. En kogt kartoffel og en gulerod. Efter maden kikkede vi på det tøj der blev vist frem på opvisningen. Især jakkerne var smukke, men meget små. Pigerne, der bar dem, var meget høje og meget smukke. De kom fra Rusland. De piger som dansede var lokale. Annelise blev dårlig efter maden og blev kørt hjem i taxa.

Vi samledes i restauranten på hotellet for at fejre Bodils fødselsdag. Hun blev 72, men det kan man ikke se. Hun ser yngre ud. Guiden havde bestilt en høj kage af sukkerbrødsdej pyntet med creme. Der stod tillykke på uzbekisk. Beate havde medbragt et lille dannebrogsflag. Pigen, der står for morgenmaden, serverede kaffe og the. Vi fik et glas lokal champagne. Kl. 21 gik vi hver til sit for at slappe af. I morgen skal vi køre til Samarkand. 320 km. Med ophold undervejs.

Onsdag 10. oktober. Bukhara – Samarkand.

Vi startede vores tur kl. 9 og kørte i første omgang mod Timur Lenks fødeby, Shakri-Shabz. Turen gik igennem ørkenen igen. Vi gjorde et kort stop undervejs ved en lille beboelse. Der var formentlig kun en enkelt familie der. De holdt kameler, som vi gik lidt ud og så på. Selvfølgelig blev familie og kameler fotograferet. Den ene datter havde en meget lille og kær hundehvalp. Ca. 2 – 3 dage gammel vil jeg tro. Efter passage af ørkenen kom vi frem til et landbrugsområde, hovedsagelig med bomuldsmarker. Bomulden bliver plukket nu og frem til udgangen af november. Ved frokost var der stop ved et hotel med pæne toiletter i Shakri-Shabz. Damen, som stod udenfor, tjente gode penge for der kom endnu en bus fyldt med trængende turister. Der var ingen lys, men almindelige toiletter der så ud til at være rene.

Vi spiste frokost ved siden af i en restaurant, hvor vi sad udendørs og spiste den sædvanlige suppe. Denne var der meget grøntsagsfyld i og meget kød. Brødet dertil var friskbagt. Hovedretten var oksekød kogt i suppen og serveret med grøntsager. Dvs. vi fik suppe serveret i skåle og på flad tallerken.

Efter frokosten gik vi ud for at se statuen af Timur Lenk og den ret flotte park med blomster omkring. Der var mange blomster og Lis samlede nogle frø fra pastelfarvede petunier som duftede godt. Desuden frø fra nogle høje røde blomster. Lis må hjem og se i sine blomsterbøger, hvad de hedder. For enden af parken var der rester af Limur Lenks palads (Ak Sarai). Der var kun resterne af porten, men den afslørede at paladset måtte have været ret stort, målt efter portens størrelse.

Der blev tid til at checke om der var kommet lys på toiletterne endnu en gang inden turen gik op til en helligdom i Shakri-Shabz (Kok Gumbar moskeen), der er blevet et vigtigt pilgrimscenter.

Turen fortsatte nu i 5 taxaer mod Samarkand. Vi skulle køre op gennem bjergene til passer Darus Saalat. Grunden for kørsel i taxaer var for at spare bussen for bjergturen og måske for at chauføren kunne få et lille hvil. Udsigten fra passet (1700 meters højde) var ret flot, men desværre en lille smule diset. Vores taxachaufør kørte som vi adrig før har oplevet. Ca. 160 km/t i en ikke helt ny bil. Der var sikkerhedsseler foran. Bagi sad selerne, men beslaget for at spænde dem manglede. På passet solgte lokale grøntsager og vagtler. Efter stoppen på passet gik det igen over stok og sten. Vi var ca. 15 minutter før resten af selskabet i Samarkand. Da vi holdt ved hotellet var bussen først lige ankommet med vores bagage. Men sikke en tur. Vi var godt rystede.

Hotellet, som vi skulle bo på de næste par dage, var et lille privatejet hotel. Det var ret hyggeligt og lå lige midt i Samarkand. Aftensmaden blev indtaget på en nærliggende restaurant. Maden bestod som sædvanlig af suppe, med hovedretter bestående af grilspyd med okse – lammekød, lammefars eller lever garneret med ris. Mogens tog lam. Mange udlod at få grilspyd, også Lis. Der var ikke særlig rent i restauranten, men stolene havde fået ”kort kjole” af noget blankt hvidt stof på. Og så var der en kæmpe rød sløjfe i ryggen. Det så ret sjovt ud. Vi snakkede om at det var fint at de pyntede stolene, men vi ville hellere have haft at glas og porcelæn var vasket ordenligt af.

Torsdag 11. oktober. Samarkand.

Dagens program bød på rundtur til mange af de store seværdigheder i det centrale Samarkand. Vi startede kl. 9 efter morgenmaden, som igen var en dejlig buffet på vort lille hotel. Første besøg var Gur Emir moskeen med Timur Lenks mausoleum. Det var et ret stort og meget flot kompleks. Der var heldigvis ikke alle de mange souvenirsælgere, som vi var lidt plaget af i Bukhara. Alle de gamle bygninger er restaureret i større eller mindre grad. Nogle måske en smule for meget.

Efter Gur Emir gik turen til Bibi Khanun moskeen. Igen en fantastisk flot bygning. I den indre går var der bl.a. en ældre mand, som solgte nogle meget flotte akvareller med motiver taget fra mosaikken på moskeerne. Der var også nogle tagetes i 50 – 60 centimeters højde. Lis forsøger sig med lidt frø fra dem.

Derefter forsatte vi til Registan pladsen. På denne plads er der 3 meget store moskeer placeret på de 3 sider. Det var vel nok den mest imponerende og flotteste plads af alle de pladser vi så. Bygningerne var flot restaurerede og der var mange smukke bede omkring med pastelfarvede og rødlilla duftende petuniaer. I den ene af moskeerne var der fine boder med kunsthåndværk og tæpper. Små silketæpper kostede ca. 450 US$ stykket. Der var 2 som købte. Prisen startede ved 650 men på grund af de 2 køb blev prisen handlet ned til 450 US$. Tæpperne var 90 X 150 cm. Absolut god pris for flotte tæpper

Frokosten spiste vi i et privat hjem, som var omdannet til restaurant. Vi fik en lokal risret, som bestod af kød, grøntsager, kikærter, kardemomme, hvidløg og sikkert også andre ting. Det var temmelig fedt og der lå en tyk skive fedt ved siden af risen, som havde afgivet smag til retten. 

Derefter til hotellet. Vi har lige købt en flaske vodka for 1800 Sum. Det er ca. 1½ US$. Der var dog kun ½ liter i flasken, men temmelig billigt. Smagte en anelse sprittet, men ok.

Eftermiddagen blev brugt til et besøg på en tæppefabrik. Turen derhen gik igennem et kvarter med huse og lukkede haver. Det så meget pænt ud efter standarden her. Vedligeholdelse er der ikke tradition for. Tæppefabrikken var fra 1994 og der arbejdede 450 kvinder. Piger skulle have afgangsbevis fra skolen og aflevere en helbredsattest før de kunne begynde at arbejde der. Der var 1 måneds ferie med løn. Der var 1 års barsel med 60% løn. I alt 3 års barsel, dog de sidste 2 år uden løn. Eftersom børnene kom hurtigt efter hinanden kom pigerne sjældent tilbage til fabrikken. De blev betalt efter hvor mange knuder de lavede. De så i øvrigt ud til at hygge sig meget uden arbejdet.

Ejeren fortalte om fabrikken og om plantefarverne. Vi så lidt af produktionen og kunne fotografere/filme lidt i tæppefabrikken. Efter fremvisningen af fabrikken blev der tid til lidt tæppehandel i deres showroom. Der var mange meget flotte tæpper (silke og uld) af forskellig kvalitet. Der blev også her købt lidt tæpper.

Tilbage til hotellet for et kort stop. Vi gik lidt ud for at se på byen. Her mødte vi nogle af de øvrige. Bodil skulle til frisør og klippes. Det kosted 2.000 ~ 8 – 9 Kr. Da hun skulle betale var det dog 4.000 Sum, men stadig billigt. Resultatet så meget pænt ud.

Middag på hotellet kl. 19. I aften er det en Ramadan buffet. Stegte aubergineskiver med tomater og krydderi, nogle grøntsager som var revet og stegt eller kogt, brød og selvfølgelig suppe, hvortil man kunne komme lidt kefir i. Der var også en sammenkogt ret med kød, grøntsager og kartofler. Derefter var der 3 forskellige slags kage. Det var et af de bedre måltider vi har fået.

Fredag 12. oktober. Samarkand.

Vores guide var lidt forsinket. Han kom i taxa. Han havde været til fest hos forældrene i aftes. Så kl. blev 9.15 før vi kom afsted. Først til Ulugbeg observatoriet. Et lille fint museum over den tids astronomi og hvad dertil hører. Efter besøget i observtoriet kørte vi til Afrosiab, som er det oprindelige Samarkand. Der var et lille museum med de fund man havde gjort i udgravningerne i Afrosiab. Efter museet gik vi en tur ud i udgravningsområdet.

Fra Afrosiab gik turen videre til Shahi Zinda, hvor der er mange mausolæer og en stor begravelsesplads. Mange af mausolæerne var særdeles smukke og meget flot udsmykkede med mosaikker af enhver art. Medens vi så på alle seværdighederne tog Beate, Ulla og Utkir ned til tæppefabrikken for at købe det tæppe, som Ulla havde haft kikket på i går. Lis købte et smukt Kashmirtørklæde (sort bund med gyldent rødligt mønster). Hun fik det for 20 US$.

Frokosten var ud over suppen en sammenkogt ret med kød, grøntsager og nudler. Efter frokost besøgte vi den russisk ortodokse kirke. Det var en pæn kirke uden den store pynt. Lis fik inviet sit tørklæde her. Nogle fortsatte til Registanpladsen medens vi fortsatte til hotellet for at lægge vand og overskydende trøjer.

Vi ville nu besøge det lokale marked som lå ca. 25 minutters gang væk fra hotellet. Handelen var så småt ved at ebbe ud, men der var stadig mange mennesker som købte ind til Ramadanafslutningen i aften. Bl.a. blev der solgt kefir fra store plastikposer. En stor artikel var også revne gulerødder, rødder og andre grøntsager, som jeg ikke kunne se hvad var. På vej hjem fra markedet købte Lis et brilleetui til at hænge om halsen. Sort velour broderet med silketråd. Det kostede 3.000 Sum (ca. 12 kroner). Desuden købte Lis også et stort firkantet tørklæde i en sort koksbrun farve strikket med en bred blonde om. Garnet var lavet af uld fra halsen af en kamel. Det kostede 10 US$.

Nu gik turen tilbage til hotellet for at skifte bluse og tage kashmirtørklædet på. Vi skulle til koncert i en nedlagt russisk kirke. En sopran, en pianist, en cellospiller og en fløjtenist skulle underholde os i en lille time. De var meget dygtige. Sopranen kom fra den uzbekiske statsopera. Vi var 10 – 12 stykker fra vor gruppe og derudover var der yderligere en anden turistgruppe. Det kostede 6 US$ pr. person så der blev da lidt til hver. Måske var det en god fortjeneste, men det er svært at vide.

Aftensmaden på hotellet var buffet som i går. Den sammenkogte ret var med kød, ris og æbler. Samme slags kager som i går. De smagte nu også godt. Vi fik en cognac. Gunvor havde åbnet en flaske. Det havde været rart med en kop kaffe i stedet for the, men der er ellers kun kaffe om morgenen.

I morgen skal vi først køre kl. 10, da Utkir skal fejre Ramadanens afslutning. Han sagde nej tak til cognac for han skulle op kl. 6 for at gå i en moske.

Lørdag 13. oktober. Samarkand – Tashkent.

Vores tur mod Tashkent (350 km.) startede kl. 10. Det første stop var ved en slags pas mellem 2 klippeknolde (Timur Lenks port). Her var der på den ene klippe en marmorplade med inskription på arabisk. Her var en flot udsigt mellem klipperne.

Næste stop var ved nogle boder ved en lille landsby. Her blev der solgt æbler, som alle var blankpolerede, en slags kugler som var yougurt hvor vædsken var presset ud så det kunne laves til kugler i golfkugle størrelse. Der var forskellige slags med forskellig smag. Vi købte et glas honning. Heldigvis med skruelåg. Det var ørkenhonning. Det undrede Lis, for der var ikke ret mange planter at se i ørkenen, men det er der om foråret. Den smagsprøve vi fik var god. Et lille glas – dvs. den størrelse vi normalt køber honning i kostede 3.000 Sum, ca 12 Kr.. det må være dyrt for de lokale, men måske betaler de ikke så meget som turisterne.

Landskabet var meget varierende. Der var frugttræer. Abrikostræerne var begyndt at få efterårsfarver. Meget smukke. Hvede og bomuldsmarker. Små landsbyer, så der var nok at se på.

Frokosten fik vi udendørs på en lille restaurant, som havde en speciel lokal ret. Først fik vi naturligvis suppe med små og større stykker fedt i og ellers grøntsager og lammekød. Den specielle ret var lammekød, løg og en lille chili indbagt i en stor bolle. Det smagte så dejligt, at vi syntes det var det bedste vi havde fået. Dertil fik vi cola og lidt vodka. Vodka er godt for

[image: image9.jpg]



maven og oven i købet meget billigt. Før og efter frokosten brugte vi toiletterne på et stort hotel Det var en selvstændig bygning hvor der i midten var en billetluge. Det kostede 200 Sum (ca. 40 ører) at bruge toiletterne. Lis ved ikke hvordan mændenes toilet var, men hos kvinderne var det de sædvanlige pedallokummer med halv væg. En af deltagerne tog et billede der viser hovedet af os, medens vi var på toilettet.

I bussen igen fortsatte vi med at kikke på landskabet. Utkir fortalte om forskellige traditioner. Han kom også ind på priserne på benzin. Der er 3 forskellige slags, nemlig 80, 91 og 95 oktan. Prisen blev fordoblet fra den billige til den dyre. Dvs fra 740 Sum til over 1.500 Sum. Vi stoppede ved en bomuldsmark, hvor vi plukkede noget bomuld. Lis fik lavet en lille fin buket. Men det bliver nu nok vanskeligt at få den uskadt hjem.

Vi var fremme ved hotellet kl 16.45. Kl. 17 gik nogle stykker af os hen for at drikke kaffe, the og chokolade. Det var en meget fin og dyr restaurant efter standarden her. Vores Nescaffe kostede 1.800 Sum (ca. 7,50 Kr.) pr. styk. På vejen hjem besøgte vi et lille supermarked. Bodil købte hårgele for 8 Kr.

Lige nu drikker vi den sidste rest af vores vodka, ser lidt fjernsyn, skriver dagbog og venter på at kl. skal blive 20. så er der aftensmad på hotellet. Lis har lånt en artikel af Ulla om ikat tekstiler. Det er meget spændende. Desværre er de ikat tørklæder man ser i butikkerne meget stærke i farverne.

Aftensmaden var en meget fin suppe med røget skinke??, oliven, citron og nogle fint skårne grøntsager. Derefter noget kraftigt paneret oksekød, som var noget sejt. Dertil ris. Dessert var 2 stykker roulade. På bordet stod der frugt. Vi delte en flaske vin med Leif. 8.500 Sum (ca. 40 Kr.). Vinen var udmærket men meget sød – lidt dessertvin agtig. Endnu en lille godnatdrink. Vi må gøre noget for at holde maven i orden siger Lis.

Søndag 14. oktober. Tashkent.

Den sidste dag i Uzbekistan startede med at Lis satte skålen til sin kefir på dugen over mellemrummet på 2 borde. Dugen kunne selvfølgelig ikke bære skålen, der røg på gulvet og gik itu. Efterfølgende blev vi opkrævet 1.600 Sum for skålen. Ca. 6 – 7 Kr., men så er den nok også betalt.

Kl. 10 kørte vi med bussen ind til Tashkent. Vi besøgte Memorial- og Independence parkerne. De var flotte, men også lidt besværligt da der var regeringsbygninger i umiddelbar nærhed, og disse måtte under ingen omstændigheder fotograferes. I Memorialparken var der 2 lange pavillioner med mange messingtavler. På disse stod navne på alle uzbekere, som var omkommet eller forsvundet under 2. verdenskrig. Hvor stort tallet var kan ikke overskues. Der var rigtig mange plader og der stod ca. 300 navne på hver. Fra parkerne gik vi ned til pladsen foran teatret og fik the. En kande, som rummede 6 skåle the kostede 500 Sum (ca 2 Kr.).

Frokosten, som var for egen regning, spiste vi samme sted som den første dag i Uzbekistan. Mogens fik en Döner kebab Iskenderum, som var meget lækker og en cola (5.400 Sum eller ca. 21 Kr.). Lis fik en slags pizza i en aflang facon. Fyldet var ost og tomater. Den smagte dejligt og bunden var sprød og god. Dertil en cola for i alt 4.400 Sum (ca. 18 Kr.). Vi kikkede lidt i det supermarked, som var tilknyttet. Det så ud til at der var mange importerede varer. Lis købte en lille dåse vanilje the i en fin lille dåse. Den kostede 2.080 Sum, godt 8 Kr. Lis betalte 2.100 Sum og fik som byttepenge et stykke lyserødt ballon tyggegummi.

Vi fortsatte til Botanisk have. Vi skulle ikke betale for at 

komme ind da vi var pensionister. Anders som er 40 måtte af med 700 Sum, ca 3 Kr. Haven var grundlagt i 1951 og fuldstændig groet efter. Søen var udtørret. Nogle slyngplanter var ved at kvæle andre. Der var mangel på arbejdskraft. Hvis der var nogen som arbejdede der var det uden betaling.

Derefter var det retur til hotellet kl. 16. Vi spiser aftensmad kl 19 og skal køre til lufthavnen kl. 24. Lige nu drikker vi det sidste vodka og hviler os lidt. Det er dejligt at vi kunne beholde værelset til vi skal afsted. Aftensmaden var hønsekødsuppe, bøf stroganof med ris og 2 stykker kage. Der var også i dag det mørke brød på bordet. Det smager dejlig friskt af timian.

Afgang fra hotellet kl. 24. Heldigvis fik Lis sovet lidt.

Mandag 15. oktober. Tashkent – København.

Desværre havde Lis mange problemer med billetten i lufthavnen. Vi havde fået samme reservationsnummer og da Mogens havde checket ind først kom problemerne med Lis’s billet. Efter lang tid blev det så ordnet, og der kunne skrives et bordingpas ud for turen til Istanbul. Da der så skulle laves bordingpas for Istanbul – København var der problemer med navnet, som ikke ville godkendes i computersystemet. Det tog endnu længere tid og først efter mere end 1 time lykkedes det at få det sidste bordingpas. Lis blev meget lettet, der går nemlig kun fly 2 gange om ugen og visa udløb i dag. Vi kom med flyet, men Lis fik plads lige bag baggardinet. En dårlig plads med meget lidt plads til benene. En stor pude med en bakke over måtte udgøre bord. Der var ikke nok af de løse. Kl. 4.15 fik vi dejlig morgenmad, en champignonomelet og brød, ost, skinke, kage og vand. Lidt efter var der råb og lidt tumult. Så blev der spurgt om der var en læge ombord. Det var en kvinde, der var faldet om, men ellers var der vist ikke sket noget.

Det var en lang nat og det er svært at sove i et fly. Men de 5½ time gik da også selv om de føltes lange. I Istanbul fandt vi nogle gode pladser i en café hvor vi sad i de ca. 3½ time og ventede på tid for vort fly til København. Frokosten på flyet var aubergine med ris, salat (vist nok tomat og agurk), bolle og noget dessert. Det var udmærket. Turen gik ellers fint, men der var en stor tyk kone som sad i midterste sæde. Hun fyldte så meget at Lis næsten ikke kunne røre sig.

Vi var hjemme i Vinkelhuse kl. 13.30, trætte men glade.

Det har været en meget fin tur.

